作者:廖行之
標題:賀新郎
內容:修月三千戶。擁冰輪、同遊碧落，問津牛浦。上界真仙多才思，乞與瑤階玉樹。渺萬里、人間何處。雲葉依依分清蔭，憶當時、掩映霓裳舞。算萬木，寧如許。年年蕭爽幽巖路。倚西風、吹香金粟，超然雲塢。一洗紛紛凡花盡，堪寫清商對撫。為豁散、蠻煙瘴雨。脫俗高標誰能領，向騷人、正欠題新句。須大手，與君賦。